FI Euroopan unionin virallinen lehti L 49/17

NEUVOSTON YHTEINEN TOIMINTA 2006/122/YUTP,

20 päivältä helmikuuta 2006,

Afrikan suurten järvien alueelle nimitetyn Euroopan unionin erityisedustajan toimeksiannon jatkamisesta

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 14 artiklan, 18 artiklan 5 kohdan ja 23 artiklan 2 kohdan,

sekä katsoo seuraavaa:

(1) Afrikan Suurten järvien alueelle nimitetyn Euroopan unionin erityisedustajan toimeksiannon muuttamisesta ja jatkamisesta joulukuun 8 päivänä 2003 hyväksytyn neuvoston yhteisen toiminnan 2003/869/YUTP (1) mukainen Afrikan suurten järvien alueelle nimitetyn Euroopan unionin erityisedustajan toimeksianto päättyy 28 päivänä helmikuuta 2006.

(2) Yhteisen toiminnan 2003/869/YUTP uudelleentarkastelun perusteella Euroopan unionin erityisedustajan toimeksiantoa olisi jatkettava 12 kuukaudella.

(3) Euroopan unionin erityisedustaja toteuttaa toimeksiantonsa tilanteessa, joka voi huonontua ja joka voisi vaikuttaa haitallisesti Euroopan unionista tehdyn sopimuksen 11 artiklassa esitettyihin yhteisen ulko- ja turvallisuuspolitiikan tavoitteisiin,

ON HYVÄKSYNYT TÄMÄN YHTEISEN TOIMINNAN:

1 artikla

Jatketaan Aldo AJELLOn toimeksiantoa Euroopan unionin erityisedustajana Afrikan suurten järvien alueella 28 päivään helmikuuta 2007.

2 artikla

Erityisedustajan toimeksianto perustuu Afrikan suurten järvien alueen rauhan- ja siirtymäprosessia koskevan Euroopan unionin politiikan tavoitteisiin.

Näihin tavoitteisiin kuuluvat

a) Euroopan unionin aktiivinen ja tehokas myötävaikuttaminen Kongon demokraattisen tasavallan siirtymäkauden loppuunsaattamiseen sekä Burundin, Ruandan ja Ugandan poliittiseen ja taloudelliseen kehitykseen;

b) näiden maiden kehitykseen liittyvän alueellisen ulottuvuuden erityinen huomioonottaminen;

c) Euroopan unionin jatkuvan läsnäolon varmistaminen itse alueella ja kansainvälisillä foorumeilla, joita asia koskee, yhteyden pitäminen keskeisiin toimijoihin ja osallistuminen kriisinhallintaan;

d) johdonmukaisen, kestävän ja vastuullisen Euroopan unionin politiikan edistäminen Afrikan suurten järvien alueella.

Erityisedustaja tukee pääsihteerin / korkean edustajan työskentelyä alueella.

3 artikla

Näiden poliittisten tavoitteiden saavuttamiseksi Euroopan unionin erityisedustajan toimeksiantona on

a) luoda ja ylläpitää läheisiä suhteita Afrikan suurten järvien alueen rauhan- ja siirtymäprosessin kaikkiin osapuoliin, alueen muihin maihin, Yhdysvaltoihin, muihin asianomaisiin maihin sekä Yhdistyneisiin Kansakuntiin (YK) ja muihin kansainvälisiin järjestöihin, joita asia koskee, Afrikan unioniin (AU) ja alueellisiin järjestöihin ja niiden edustajiin sekä muihin merkittäviin alueellisiin johtajiin pyrkimyksenä alueen rauhanprosessien ja -sopimusten lujittaminen yhteistyössä niiden kanssa;

b) tarkkailla osapuolten välisiä rauhan- ja siirtymäprosesseja ja tarjota Euroopan unionin neuvoja ja palveluksia tarvittaessa;

c) myötävaikuttaa pyydettäessä osapuolten välisten rauhan- ja tulitaukosopimusten täytäntöönpanoon sekä käynnistää diplomaattiset toimet osapuolten kanssa, jos kyseisten sopimusten määräyksiä ei noudateta;

d) ylläpitää rakentavia suhteita rauhanprosessien yhteydessä tehtyjen sopimusten allekirjoittajiin demokratian perussääntöjen ja hyvän hallintotavan noudattamisen edistämiseksi, mukaan lukien ihmisoikeuksien ja oikeusvaltion periaatteiden kunnioittaminen;

e) myötävaikuttaa lapsia aseellisten selkkauksien yhteydessä koskevien EU:n suuntaviivojen täytäntöönpanoon;

f) myötävaikuttaa ja toimia Yhdistyneiden Kansakuntien pääsihteerin Afrikan suurten järvien alueen erityisedustajan ja Afrikan unionin puheenjohtajan erityislähettilään kanssa yhteistyössä Afrikan suurten järvien alueen rauhaa, vakautta, demokratiaa ja kehitystä käsittelevän konferenssin valmistelemiseksi;

g) antaa selvitys Euroopan unionin mahdollisuuksista tukea rauhan- ja siirtymäprosessia sekä parhaista tavoista jatkaa Euroopan unionin aloitteita;

h) tarkkailla selkkausten osapuolten toimia, jotka voivat vaikuttaa haitallisesti meneillään olevien rauhanprosessien tuloksiin;

i) vaikuttaa siihen, että alueen mielipidejohtajat ymmärtäisivät Euroopan unionin tehtävän paremmin;

j) antaa pyydettäessä neuvoja ja apua Kongon demokraattisen tasavallan turvallisuusalan uudistuksen toteuttamiseksi ja erityisesti antaa poliittista ohjausta EU:n poliisioperaation (”EUPOL Kinshasa”) johtajalle sekä turvallisuusalan uudistusta koskevan, Kongon viranomaisille suunnatun EU:n neuvonta- ja avustusoperaation (”EUSEC RD Congo”) johtajalle, jotta nämä voivat täyttää velvollisuutensa paikallisella tasolla.

4 artikla

1. Euroopan unionin erityisedustaja vastaa toimeksiannon toteuttamisesta pääsihteerin / korkean edustajan valvonnan alaisena ja noudattaen hänen antamiaan toimintaohjeita. Euroopan unionin erityisedustaja on tilivelvollinen komissiolle kaikista menoista.

2. Poliittisten ja turvallisuusasioiden komitea ylläpitää erityisiä suhteita Euroopan unionin erityisedustajaan ja toimii ensisijaisena yhteytenä neuvostoon. Poliittisten ja turvallisuusasioiden komitea antaa Euroopan unionin erityisedustajalle strategista ohjausta ja poliittista johtoa toimeksiannon puitteissa.

5 artikla

1. Euroopan unionin erityisedustajan toimeksiantoon liittyviin menoihin tarkoitettu rahoitusohje on 820 000 euroa.

2. Edellä 1 kohdassa vahvistetulla määrällä rahoitettavia menoja hallinnoidaan Euroopan unionin yleiseen talousarvioon sovellettavien menettelyjen ja sääntöjen mukaisesti kuitenkin siten, että ennakkomaksut eivät ole yhteisön omaisuutta.

3. Euroopan unionin erityisedustajan ja komission välillä tehdään sopimus menojen hallinnoinnista. Menot ovat rahoituskelpoisia 1 päivästä maaliskuuta 2006 alkaen.

4. Puheenjohtajavaltio, komissio ja/tai jäsenvaltiot antavat tarvittaessa logistiikkatukea alueella.

6 artikla

1. Euroopan unionin erityisedustaja vastaa toimeksiantonsa ja siihen varattujen käytettävissä olevien taloudellisten resurssien asettamissa rajoissa avustajiensa valinnasta puheenjohtajavaltiota kuullen ja pääsihteerin / korkean edustajan avustamana sekä tiiviissä yhteistyössä komission kanssa. Euroopan unionin erityisedustajan on ilmoitettava puheenjohtajavaltiolle ja komissiolle avustajaryhmänsä lopullisesta kokoonpanosta.

2. Jäsenvaltiot ja Euroopan unionin toimielimet voivat esittää, että henkilöstöä siirretään tilapäisesti työskentelemään Euroopan unionin erityisedustajan alaisuudessa. Sellaisen henkilöstön palkat, jonka jäsenvaltio tai Euroopan unionin toimielin siirtää tilapäisesti työskentelemään Euroopan unionin erityisedustajan alaisuudessa, maksaa asianomainen jäsenvaltio tai Euroopan unionin toimielin.

3. Pätevimpien hakijoiden saamiseksi palvelukseen neuvoston pääsihteeristö julkaisee tarvittaessa ilmoituksen kaikista niistä ura-alueen A viroista, joita ei täytetä henkilöstösiirroin, ja ilmoittaa niistä myös jäsenvaltioille ja toimielimille.

4. Euroopan unionin erityisedustajan ja hänen henkilöstönsä tehtävän loppuun saattamisen ja joustavan suorittamisen edellyttämät erioikeudet, vapaudet ja muut takuut määritellään osapuolten kanssa. Jäsenvaltiot ja komissio antavat tätä varten kaiken tarpeellisen tuen.

7 artikla

Euroopan unionin erityisedustaja raportoi pääsääntöisesti henkilökohtaisesti pääsihteerille korkealle edustajalle sekä poliittisten ja turvallisuusasioiden komitealle, ja hän voi myös antaa selvityksen asianomaiselle työryhmälle. Säännöllisesti laadittavat kirjalliset selvitykset toimitetaan pääsihteerille / korkealle edustajalle, neuvostolle ja komissiolle. Euroopan unionin erityisedustaja voi pääsihteerin / korkean edustajan sekä poliittisten ja turvallisuusasioiden komitean suosituksesta antaa selvityksen yleisten asioiden ja ulkosuhteiden neuvostolle.

8 artikla

Euroopan unionin ulkoisen toiminnan johdonmukaisuuden varmistamiseksi Euroopan unionin erityisedustajan toimet on sovitettava yhteen pääsihteerin / korkean edustajan, puheenjohtajavaltion ja komission toimien kanssa. Euroopan unionin erityisedustajat tiedottavat säännöllisesti toiminnastaan jäsenvaltioiden ja komission edustustoille. Asemapaikalla on pidettävä yllä läheisiä suhteita puheenjohtajavaltioon, komissioon ja edustustojen päälliköihin, joiden on pyrittävä parhaalla mahdollisella tavalla avustamaan Euroopan unionin erityisedustajaa toimeksiannon toteuttamisessa. Euroopan unionin erityisedustajan on myös pidettävä yhteyttä muihin kansainvälisiin ja alueellisiin toimijoihin asemapaikalla.

9 artikla

Tämän yhteisen toiminnan täytäntöönpanoa ja sen johdonmukaisuutta Euroopan unionin alueella toteuttamien muiden toimien kanssa tarkastellaan säännöllisesti. Euroopan unionin erityisedustaja esittää pääsihteerille / korkealle edustajalle, neuvostolle ja komissiolle tilanneselvityksen ennen vuoden 2006 kesäkuun loppua ja toimeksiannon toteuttamisesta kattavan selvityksen marraskuun 2006 puoleenväliin mennessä. Selvityksiä käytetään yhteisen toiminnan arvioinnin perustana asiaankuuluvissa työryhmissä sekä poliittisten ja turvallisuusasioiden komiteassa. Euroopan unionin erityisedustajan toimintaa koskevat yleiset ensisijaiset alat huomioiden pääsihteeri / korkea edustaja antaa poliittisten ja turvallisuusasioiden komitealle suosituksia, jotka koskevat neuvoston päätöstä toimeksiannon uusimisesta, muuttamisesta tai päättämisestä.

10 artikla

Tämä yhteinen toiminta tulee voimaan päivänä, jona se hyväksytään.

11 artikla

Tämä yhteinen toiminta julkaistaan Euroopan unionin virallisessa lehdessä.

Tehty Brysselissä 20 päivänä helmikuuta 2006. Neuvoston puolesta Puheenjohtaja J. PRÖLL

(1) EUVL L 326, 13.12.2003, s. 37. Yhteinen toiminta sellaisena kuin se on viimeksi muutettuna yhteisellä toiminnalla 2005/586/YUTP (EUVL L 199, 29.7.2005, s. 97).